送莫萬安
作者：趙蕃
朝代：宋

paragraphs: 西江十一州，我所歷者半。
紛紛墨綬徒，十有九頑懦。
使者金閨彥，用意人物中。
見我輒詢我，稱旨不數公。
我時官白下，與公未相識。
何以知其然，鷄犬相接迹。
無何困流轉，卒歲下風趨。
看其日所爲，自喜言不誣。
人皆竭民脂，我獨求民瘼。
上官雖喑嗚，民氣得和樂。
體用夫何如，動靜惟以誠。
夫豈今人歟，古人斯與并。
朝廷重縣令，不減用儒盛。
六察與郎官，遷除匪他徑。
公行始發軔，九萬當自茲。
侍從近臣間，況復多己知。